Pòd mùrã òbkrążiwającym przëkatedrowi plac w lëtewsczim Mariampòlu wznôszają sã zwôlënë kamiéni, òkrągłëch òtoczaków, jaczé mają symbòlizowac mieszkańców, chtërny ùmarlë a òstelë zamòrdowóny w latach slédny wòjnë. Jeden kam to jeden człowiek – gôdô môlowi ksydz. To nôbarżi zdrugający smãtôrz, jaczi jem widzôł. Na żëdowsczim smãtôrzu sprzëti brómë Dawida w Jerozolimie na plaskatëch nôgróbkach bez macewów leżą kamiénie – môłé jak òrzechë i wikszé. To céchë wdôru òstôwióné przez òdwiédzającëch.